**გუგა მგელაძე**

 **მავზოლეუმი**

კომიკური ფანტასმაგორია

**პერსონაჟები**:

ვასილ მჟავანაძე

 ვიქტორია ტერეშკევიჩი, ვასილ მჟავანაძის ცოლი

ნიკიტა ხრუშჩოვი

ლენინის მუმია

სტალინის მუმია

პოლკოვნიკი მოშკოვი, მავზოლეუმის კომენდანტი

დორა ლაზურკინა, ძველი კომუნისტი

ფსიქიატრი

 ლოლა ყარანგოზაშვილი, მომვლელი

სამხედროები

 **1 სცენა .**

 ***1961 წლის 18 ოქტომბერი.***

***კრემლი. ხრუშჩოვის კაბინეტი.***

***დრო: 19:45***

**ხრუშჩოვი:**

( ხვიხვინებს)

გენიალური გამოსვლა, გქონდათ, ამხანაგო ლაზურკინა! ლამის, ცრემლებად დავიღვარე... სამსახიობოზე ხომ არ ჩაგებარებინათ?

პაუზა.

**დორა ლაზურკინა:**

(მორცხვად)

 ბავშვობიდან მქონდა გარდასახვის ნიჭი, თუმცა მერე, როგორც კი ამის საშუალება მომეცა, პარტიაში გავწევრიანდი და სადღა მეცალა თეატრისთვის, ამხანაგო ხრუშჩოვ!

**ხრუშჩოვი**

როდის იყო ეგ?

**დორა ლაზურკინა**

1902 ში.

**ხრუშჩოვი**

ოხ, შე ბებერო ვირთხა!

**დორა ლაზურკინა**

*( ,,ვირთხას’’ არ იმჩნევს, საუბარი სხვა თემაზე გადააქვს)*

მიხვდებოთ, ალბათ, გამოსვლამდე ტექსტში ცვლილებები შევიტანე. ასე ვთქვათ, გაცილებით გულისამაჩუყებელი გახდა, უფრო ადამიანური.

**ხრუშჩოვი**

( ჩაის ხმაურით მოსვამს)

ხახაახახახახა, ეგ ხო. როგორ იყო ის? ლენინზე?

**დორა ლაზურკინა**

რომელი?

**ხრუშჩოვი**

ხილვა რომ გქონდა. მანქანაში მიყვებოდი.

**დორა ლაზურკინა**

თქვენ იცინეთ და მე მართლა ახლოს ვიცნობდი ლენინს. მამასავით იყო. ამ დამპალმა კავკასიელმა ხეპრემ კი 15 წელი ლაგერებში ამომალპო. რა უნდოდა? სანიმუშო პარტმუშაკი ვიყავი! ხოდა, მე, როგორც საბჭოთა მოქალაქეს, სრული უფლება მაქვს სხვებთან ერთად, საჯაროდ, პირდაპირ ტრიბუნიდან მოვითხოვო მისი გამოსვენება მავზოლეუმიდან.

**ხრუშჩოვი**

*(უინტერესოდ)*

ვიცით, ეგ ყველაფერი.

( ჩაის მოსვამს)

**დორა ლაზურკინა**

მადლობა ღმერთს ბავშვობიდან ათეისტი ვარ, ჰოდა არ მჯერა ზებუნებრივი მოვლენების, თუმცა ლენინის სულთან ჩემი საუბარი არამხოლოდ შეგრძნებების, არამედ მასთან შეხების დონეზეც შედგა. მახსოვს, თავის კაბინეტში იჯდა, ნაღვლიანი. მისუსტებულ ცეცხლს მიშტერებოდა. გამომხედა, თვალებით მანიშნა-შემოდიო. შევედი და იქვე, ბუხართან მიდგმულ სკამზე ჩამოვჯექი. ვდუმდით. არ ვიცი ,რა დრო გავიდა. მინდოდა, დამლაპარაკებოდა, თავზე ხელი გადაესვა და დავემშვიდებინე. როგორც მამა ამშვიდებს ხოლმე თავის სასოწარკვეთილ ქალიშვილს, უხასიათობის ჟამს.

**ხრუშჩოვი**

*( აწყვეტინებს)*

სხვა რამეც ხომ არ გინდოდა, ამხანაგო ლაზურკინა?

**დორა ლაზურკინა**

(იბუტება)

იცოდეთ, ავდგები და წავალ. ისედაც, ცუდად ვარ ეს დღეებია.

**ხრუშჩოვი**

რატომ?

**დორა ლაზურკინა**

ანთება მაქვს.

**ხრუშჩოვი**

რის?

**დორა ლაზურკინა**

საკვერცხეების.

**ხრუშჩოვი**

( გადაბჟირდება)

შენ რა, კვერცხები გაქვს?

**დორა ლაზურკინა**

( წამოდგება)

ვერ გიტან, ნიკიტა!

**ხრუშჩოვი**

კაი, ჰო. ვხუმრობ. მიდი, მიდი. ლენინზე გააგრძელე, რა. მილიონი საქმე მაქვს.

**დორა ლაზურკინა**

 მანიშნა, მოდიო. მივედი. გული მტკივაო, მეუბნება. თქვენზე შემტკივა გულიო. ვერ ვივარგეო. ჩვენში დარჩეს და მე ტროცკის დანიშვნა მინდოდა, ასეც მქონდა გადაწყვეტილიო. ნიჭიერი კაცია იყო, პერსპექტიული პოლიტიკოსი, მაგრამ ის ქართველი ნაბიჭვარი შემომიჩნდა. რაღაცნაირი შარმი ქონდა, მომნუსხველი. აი, სად შევცდი. სად ვერ ვივარგეო, მაგრამ თქვენც მატკინეთ მე გული. მეწყინა და ვკითხე: ჩვენ რა დაგიშავეთ-მეთქი? გვერდით მიწევს, მავზოლეუმში, ცოლივით. ყარს და სუნი ასდის. დავიჯერო, სიცოცხლეშიც ეგეთი აყროლებული იყო? ამას როგორ იტანდით. არ იბანდა? საწყალი მისი ცოლი.

**ხრუშჩოვი**

ბოზანდარა

**დორა ლაზურკინა**

რა თქვით?

**ხრუშჩოვი**

ბოზი იყო ის ქალი. ნათრევი. ერთი ჩემთან არ წოლილა მარტო.

**დორა ლაზურკინა**

რა იცით?

**ხრუშჩოვი**

შენ მე ქალებს ვერ მასწავლი, თან ეგეთ ჩათლახებს.

**დორა ლაზურკინა**

კაცი?

**ხრუშჩოვი**

რა კაცი?

**დორა ლაზურკინა**

როგორი იყო?

**ხრუშჩოვი**

საშინლად ინერტული, როგორც ქმარი.

**დორა ლაზურკინა**

ისე, ქალს რას ვერჩით. დროზე ადრე დაიხალა ტყვია, თორემ მერე კლიმაქსი გატანჯავდა.

იცინიან.

**ხრუშჩოვი**

თავისუფალი ხარ, ამხანაგო ლაზურკინა. პარტიის სახელით მადლობას მოგახსენებ.

**დორა ლაზურკინა**

 და პენსია?

**ხრუშჩოვი**

ეგ საკითხი უახლოეს მომავალში მოგვარდება. გპირდები.

**დორა ლაზურკინა**

თუ მოკვდი, რაღათ მინდა.

**ხრუშჩოვი**

სამაგიეროდ, პარტია დაგაფასებს. ნახვამდის.

დორა ლაზურკინა გადის.

ხრუშჩოვი ყურმილს იღებს. ნომერს კრეფს.

ამხანაგ მჟავანაძესთან შემაერთეთ! (პაუზა) ჰო, მე ვარ. (პაუზა) რა გადაწყვიტე? ნუ ბავშვობ, ცოცხალი კი არ გაგყავს. (პაუზა) გვამის გეშინია? მან ყველა გვიხმარა, ვასილ პავლოვიჩ. (პაუზა) მერე? ასე რთულია ამ ოპერაციის შესრულება? (პაუზა) რა ასთმა, კაცო. ასთმა როდის გქონდა. ბოდავ? (პაუზა) ნუ ჩქარობ. იფიქრე. 31 მდე დიდი დროა (პაუზა) იცოდე, საქმე პარტიის ბედს ეხება. აბა, შენ იცი. (პაუზა)

ყურმილს კიდებს.

მაგრად გვიხმარეთ, ამხანაგო სტალინ! მკვდარსაც ვერ გთმობენ!

ისტერიულად ხარხარებს.

**მეორე სცენა.**

**1961 წლის 23 ოქტომბერი. ლენინის და სტალინის მავზოლეუმი.**

**ყვავილებში ჩაძირული ბელადები ერთმანეთის გვერდით წვანან.**

 **ასაკ დაუდგენელი ქალბატონი ვინმე ლოლა ყარანგოზაშვილი ლენინის მუმიას სპეციალური ხსნარებით წმენდს.**

**ლოლა ყარანგოზაშვილი:**

(ჩიფჩიფებს)

მეტის ღირსი ხართ. აბა, რა გეგონათ: ჯერ ჩემი ცხონებული და გამიკულაკეთ. ოჯახში ლუკმა პურის შემომტან ერთადერთ ძროხას კბილებით იცავდა. კუდზე ექაჩებოდა, არ თმობდა-შვილები დამეხოცებაო. შენ არ გემახსოვრება და პრინციპში არც უნდა გახსოვდეს, მიგზავნილები დაპყორჭნა ლამის . რკინის მკვნეტავი იყო. მეტი საქმე არ ქონდა, თქვენნაირებისთვის გაეყადრებინა თავი.

*ჩოთქით ფეხსაცმელს უპრიალებს.*

მერე, ეგერ იმან ( სტალინის კუბოსკენ იშვერს ჩოთქს )ჩემი ქმარი დააჭერინა. დედას გეფიცები, ეგეთ პატიოსან კაცს სანთლით რომ ეძებო მაინც ვერ ნახავ. არ გამიჩერეს, რაღაც უაზრო ბრალდება შეუთითხნეს- ბომბეიდან ლონდონამდე გაყავდა საიდუმლო გვირაბიო და კონტრევოლუციის ბრალდებით დახვრიტეს. თქვენ ნორმალურები თუ ხართ, რა ბომბეი. კაცი მთელი თავისი ცხოვრება ტყიბულს ვერ გაცდა და თქვენ კიდე- კონტრევოლუციონერიო, დაგიჩემებიათ.

(ლენინს კუბოში ჩახედავს)

რა მიკვირს, იცი? 37-ში ჩემი ბიძაშვილის ქმარიც დაიჭირეს, სახელმწიფო ქონების მითვისების ბრალდებით მგონი, აბსურდი, ნუ. ხოდა, შარშან გამოუშვეს. ეგ ყვებოდა, 53-ში სტალინი დავიტირეთო, ციხეშიო. გისოსებს ვეჯაჯგურებოდითო, წარმოგიდგენია? მამაჩემზე არ მიტირია იმდენი, რამდენიც სტალინის გარდაცვალებაზეო. გადამრევს ეს ხალხი. რა შარმი გქონდა ასეთი. პირველად მესმის, მონამ თავისი ბატონის სიკვდილი ასე განიცადოს. სიგიჟეა, მე მოვკვდე. ეტყობა, ცემდნენ და გააფრინა, მარა ყველას, კაცო? სხვებიც იგივეს ყვებოდნენ, გადარჩენილები, უკან დაბრუნებულები... არ ვიცი, რაც არ ვიცი არ ვიცი.

პაუზა.

სხვათაშორის, დახვრეტის ამბავი აგერ ახლა, ორი წლის უკან გავიგე. ამხანაგი ხრუშჩოვის რომ არა, მაგ ამბავს გადავყვებოდი. გვიშუამდგომლა. მარტო მე კი არა, ყველა ჩემნაირ უქმრო, უშვილო, ათას გზის გაუბედურებულ და ცხოვრება დანგრეულ ქალებს.

(ჩურჩულით, ლენინს)

ყველაფრის მიუხედავად მაინც ნეხვის გროვაა. პენსია არ დამინიშნა. კაპიკებით ვცხოვრობ. შეიკვეხოს ეგ ოქმი უკან, არადა ბრილიანტი ცოლი ყავს! გენიალური! ჩემი მამიდაშვილის გარებიძაშვილია. იზა კანცელარიაში მუშაობს მაგათთან, კრემლში, ჰოდა, ისევ მაგან შეაფუცხუნა ნინა და ბედის ირონიით, აქ შემოაკვეხებინა ჩემი თავი. კიდე კაი, დასარჩენი ადგილი მაინც მაქვს, თორემ აქამდე გავფშიკავდი ფეხებს.

(სტალინს გახედავს)

გირტყას უნდა კაცმა ეს ჩოთქი თავში.

ვერც კი წარმოიდგენ რა გამოვიარე. ჩათვალე, რომ 33 -დან 37 წლამდე არ ვარსებობდი. განა მარტო მე? ზოგის მამა ძმა და მამამთილი ერთდროულად იჯდა და კაციშვილს არ ქონდა წარმოდგენა, ცოცხლები იყვნენ თუ მკვდრები. არა, სისტემა კი გვაიმედებდა, ცოცხლები არიანო და წერილს-წერილზე ვწერდით, ისტერიულად, მაგრამ როგორც კი ,,პრავა ბეზ პერეპისკა’’ მივიღე, გულმა ცუდი მიგრძნო. მეთქი, აქ დავმთავრდი. მორჩა. უნდა შეეგუო.

 სპეციალურ ხსნარს აშხურებს ლენინს სახეზე. მერე კი ტილოთი აპრიალებს.

**ლოლა:**

ხოდა იმას, ვამბობდი,რომ ჩემი ცხონებული ქმრის- ბიჭიკო ყარანგოზაშვილისგან მხოლოდ სამი წერილი მივიღე. ერთში მწერდა, ლოლა, ვერ ვივარგე, როგორც ქმარმა. უშვილძიროდ დაგტოვეო. მეორეში: ფულს მთხოვდა, მშიაო. არ ვიცოდი, რა გამეკეთებინა. ფულს ვინ გამაგზავნინებდა. ჰოდა, ავიღე მაგარყდიანი ბლოკნოტი, გავჭერი ყდა და შიგ ასმანეთიანები ჩავდე. მერე საგულდაგულოდ შევაწებე. წერილი რუსული მიმართვით დავიწყე: дорогой кдашипулия! გაჭრა. ვერაფერი შენიშნეს. რამდენიმე თვეში მისგან უკანასკნელი წერილი მივიღე...

იცინის.

ახლა კი მეცინება, თუმცა მაშინ შიშისგან ლამის ვიფსამდი. ვინმეს რამე საეჭვოდ არ ჩაეთვალა. შენც ჩემზე უკეთ იცი, როგორ ასო-ასო ამოწმებდნენ წერილებს. ამანათებზე ხომ საუბარიც ზედმეტია.

 შვილი მაინც მყოლოდა მისგან. ვერ მოასწრო. არადა, როგორ უნდოდა. ბიჭი თუ მეყოლა ბეჟანს დავარქმევო. ბეჟანი ბაბუამისს ერქვა, პატიოსანი კაცი იყო, ქირურგი.

*ერთხან დუმს.*

*ლენინის შარვლის ტოტებს წმენდს.*

*ლენინის კუბოსკენ უფრო ჩაიხრება:*

ისე, მაგ ამბებში მორცხვი იყო. იცი, შენ რასაც ვგულისხმობ. არ უნდა მაგას დაზუსტება. ამასავით ( სტალინს გახედავს) გადარეული კი არ იყო. ის პირველი სიგიჟემდე უყვარდა და როგორც მითხრეს, დასაფლავების დროს სამარეშიც კი ჩაუხტაო. მეორეს, სტუმრების თანდასწრებით მანდარინის თუ ფორთოხლის მოკუჭული ქერქი ესროლა. რაღაც უადგილო თუ ქალისგან მოულოდნელ თამამ რეპლიკას გაუღიზიანებია ვაჟბატონი. ხოდა, დილით მკვდარი უპოვიათ, საწოლში. ფუ, მხეცი, ნადირი. რომ შეეძლოს, ცოცხლად შეგვჭამდა, დაგვღეჭავდა. ისედაც სტრესული გარემო იყო. 5 წელი შიშში ვიცხოვრე. ჩემოდნებიც კი მქონდა გამზადებული: ნებისმიერ დროს შეეძლოთ წავეყვანე. ქალად მე არ ვვარგივარ. აგე, ხელები როგორ მიკანკალებს.

სტალინის კუბოსთან გადაინაცვლებს

იცით, საერთოდ შიში რა არის? არამგონია. დიდი სიამოვნებით დაგიპყორჭნიდით მაგ ნაყვავილარ სახეს. დედა, შორიდან როგორი მომნუსხველი იყავით და აქ რანაირი დაგვაჯული ხართ, იოსებ ბესარიონოვიჩ. არ გაჭმევენ? მთხოვეთ და სუხარს მაინც მოგიტანთ. არ შეიძლება ეგრე. დაავადმყოფდებით.

იცინის.

 რამ გამომაშტერა. მკვდარს რომ ველაპარაკები ნეტა ჩემ ქმართან მელაპარაკა ამდენი. მარა ცოცხალივით როა?

ლენინს საყელოს უსწორებს.

უეცრად ლოლა აცემინებს.

**სტალინი:**

სიცოცხლე!

**ლოლა:**

მადლობა!

( იაზრებს სიტუაციის ალოგიკურობას. დაფეთდება)

დედა, ჩემი სიკვდილი. მომესმა? ვბოდავ მგონია.

არა, მაინც რანაირი აკუსტიკაა. ბიჭებმა იმაიმუნეს ალბათ. 19 წლის ლაწირაკებს რომ აყენებ ყარაულად, აბა რა მოლოდინი უნდა გქონდეს. ყრიან უსაქმურად და ჩემნაირ ბედდამწვარებს უმწარებენ ცხოვრებას.

კივის.

 გამოდი, ერთი, რომელი ხარ!

მიწა დაგაყარეთ გულზე!

*კუბოებს გახედავს*

თქვენ არა. თქვენთვის ეგ მადლია.

გადის.

პაუზა.

სტალინი გაიზმორება.

**სტალინი:**

ადე, წავიდა.

ლენინი თვალს ახელს. წამოჯდება.

( ამრეზით ცხვირზე იჭერს ორ თითს)

**ლენინი:**

მწამლავენ მე ესენი. აღარ შემიძლია ამ სუნის ატანა. ავქოთდი.

 პაუზა.

სუნი არ გცემს?

**სტალინი:**

( ჩიბუხს ტენის. გაუკიდებს. მოქაჩავს)

 მე მითხარი რამე?

**ლენინი:**

არა, პარანოია დამეწყო და კედლებს ველაპარაკები.

**სტალინი:**

ისევ გაღიზიანებული ხარ ჩემზე.

**ლენინი:**

არ უნდა ვიყო?

**სტალინი**

( ჩიბუხს მოქაჩავს)

ცივა აქ. ბარძაყები გამეყინა.

**ლენინი:**

შენ მე მემკვიდრე მომიკალი. ან რა სიველურეა, თავში წერაქვის ჩარტყმა. თან მე ჰიგიენური მკვლელობები მიყვარს.

**სტალინი:**

მეთოდიც შენთან შემეთანხმებინა? ბოდავ.

**ლენინი:**

 ტროცკი დედას გიტირებდა.

**სტალინი:**

ჰო, გაქცევის მერეც ჩემზე წერდა თავისი დამტვრეული ინგლისურით ეგ თხაწვერა ებრაელი.

**ლენინი:**

შენზე ჭკვიანი იყო.

**სტალინი:**

შეიძლება, მაგრამ ჩემგან განსხვავებით ერთი რაღაც აკლდა სრულყოფილებამდე.

**ლენინი:**

რა?

**სტალინი:**

ალღო.

**ლენინი კუბოში ახვანცალდება**

**სტალინი:**

არ გადმოვარდე. მერე რა აგაწყობს.

**ლენინი:**

შენი ცინიზმი აქ ნამდვილად უადგილოა. ზურგი მეფხანება. მომფხან?

**სტალინი:**

არა.

**ლენინი:**

გველო! მხეცო! ორი გვამია შენზე.

**სტალინი:**

 რა ორი გვამი. რას ბოდავ.

**ლენინი:**

მე და ტროცკი.

**სტალინი:**

გგონია, მე მოგკალი? ხა-ხა-ხა.

**ლენინი:**

 გავიგონე, ნადეჟდას როგორც აძალებდი ჩემთვის საწამლავი შეეშხაპუნებინა. აბსოლუტური სმენა მაქვს. შენ რა, ჩემ ცოლთან იჯექი?

**სტალინი:**

სიფილისის ამპულა იყო ეგ. ნუ იდებილებ, ვოვა, თავს.

**ლენინი:**

მატყუებ.

**(ყვირის. ჯაჯგურობს. სადაცაა გადმოყირავდება მაგრამ თავს იკავებს)**

**სტალინი:**

 მოისვენე, რა. ჩაი მინდა. სადაა მოშკოვი?

*ჩიბუხს დაფერთხავს და შეინახავს.*

კუბოდან ხელს გადაჰყოფს და ერთ-ერთი ბუკეტის უკან გადამალულ საბჭოურ ტელეფონს ამოდგამს, ყურმილს იღებს.

**სტალინი:**

მე ვარ! ჩაი მომიტანე. ჰო, ერთი კოვზი. დაიცა. (ლენინს) გინდა რამე ტკბილი?

*ლენინი თავს გააქნევს უარის ნიშნად.*

**სტალინი:**

დაუჩქარე.

ყურმილს დებს და ისევ ბუკეტის ქვეშ დებს.

**ლენინი:**

სოსო!

**სტალინი:**

( ამთქანარებს)

რა იყო?

**ლენინი:**

მეფსია. დამეხმარე რა.

**სტალინი:**

( ირონიით)

მოვა მოშკოვი და დაგიჭერს.

**ლენინი:**

ეგ როდის მოვა. ჩავიფსამ.

**სტალინი:**

უთხარი მოშკოვს და ლოლას საფენებს გააკეთებინებს შენთვის.

**ლენინი:**

არ მინდა, ჩემით წავალ.

(კუბოდან ამობობღებას ცდილობს)

**სტალინი:**

რემონტშია ტუალეტი. ვაზა მონახე, ვინ მიხვდება.

**ლენინი:**

რომელი ვაზა?

*ცალ ფეხს გადმოჰყოფს.*

**სტალინი:**

ვხუმრობ. წადი, კაცო. ღიაა. ვინმე არ დააფეთო ოღონდ. მახსოვს, ერთხელ, კალატოზოვს დავავალე ფილმის გადაღება. სცენარი წამაკითხა. შესანიშნავი იყო. მეც ვმონაწილეობდი. ბევრი ეძება, სად აღარ იმოგზაურა და ყირგიზეთში იპოვა ჩემი როლის შემსრულებელი. გრიმწასმული ვნახე და გავოგნდი. მე ვარ. გაჭრილი ვაშლივით ვგავართ. მერე ჭკუაში დამიჯდა ორეულების თემა. მიერთგულეს. კარგები იყვნენ.

ლენინი კუბოდან დგება. ცახცახებს.

**ლენინი:**

სოსო!

**სტალინი:**

( ცივად)

დამამთავრებინე. (პაუზა) გადაღების პროცესში შარდმა შეაწუხა და გრიმიანად გავარდნილა სასტუმროს ტუალეტში. კაბინიდან გამოსულს ოფიცერი დასჯახებია. შენ რა, ბრუცუანი ხარო?- იმას უთქვამს. აუხედავს, გადაფითრებულა და გული წასვლია. დასკვნაში-ინფარქტი ეწერა. ჰაჰაჰაჰ. ახლაც მეცინება. საცოდავი.

აი, ეგრე ვაკონტროლებდი მე იმათ. გულწრფელად ეშინოდათ. განა ჩემი? მე ხომ მონსტრი არ ვარ. სისტემის, რაც შევქმენი იმის. კონტექსტი იყო ასეთი, შიზოფრენიული.

**ლენინი:**

სითბოს ვგრძნობ, ვაიმე, მგონი გამეპარა, სოსო. შეყვითლდა? ლაქას ხედავ? ვერ ვიხრები.

**სტალინი:**

არ ჩანს. არამგონია.

**ლენინი:**

მომეჩვენა ალბათ.

**სტალინი:**

ეტყობა, ლოლაზე გაქვს ერექცია.

**ლენინი:**

დამცინი?

**სტალინი:**

კი.

*ლენინი ბურდღუნებს. ცახცახ-ცახცახით აპირებს გასვლას.*

**სტალინი:**

**( თავისთვის)**

ვაი შენს პატრონს!

*პაუზა.*

*ჯიბიდან ცხვირსახოცს იღებს და ხმაურით აცემინებს.*

**სტალინი:**

მაციებს. მგონი გრიპი მეწყება

**ლენინი:**

( შემობრუნდება)

მე მითხარი რამე?

**სტალინი:**

დაბალი ტემპერატურაა. (პაუზა) რა გახდა ერთი გამათბობელი.

ისმის ნაბიჯების ხმა.

**ლენინი:**

( აჟიტირებულია)

მოშკოვია?

**სტალინი:**

მგონი.

**ლენინი:**

ხოდა, მაგას ვუტირებ ყოფას ლოლას მოჩენისთვის. დამაცადოს!

*იქვე ( შემოსასვლელ კარებთან) იმალება.*

*შემოდის მოშკოვი ლანგრით ხელში: ლანგარზე: ჩაით სავსე ფინჯანი და ტკბილეული.*

**სტალინი:**

მორგში ვართ, ამხანაგო მოშკოვ?

**მოშკოვი:**

**(**დაძაბულია. ცახცახებს)

პირობები არ მოგწონთ? მითხარით და გამოვასწორებ.

**სტალინი:**

ცივა. ტემპერატურაზე იზრუნეთ, ვიდრე გადავალ. რას მაშტერდები. მომეცი ეგ აქ.

სტალინი ლანგრიდან ფინჯანს იღებს. სვამს.

(მოშკოვს)

მომაშორე ტკბილეული. მერე კბილები მექავება.

**მოშკოვი**

(ლანგრით ხელში)

კი, ბატონო!

**სტალინი:**

ჰო, მართლა, რას ამბობენ, როდის გადავყავარ. მომაბეზრა იმან თავი. ინდივიდუალური განსასვენებელი მირჩევნია.

**მოშკოვი:**

კი ბატონო!

**სტალინი:**

დამცინით? (პაუზა) მგონი, შევცდი. არ უნდა დამექირავებინეთ.

**მოშკოვი:**

რ-რ-რა არ გაკმაყოფილებით, ამხანაგო სტალინ?

**სტალინი:**

 თქვენი არაადეკვატურობა. რატომ ცახცახებთ? მკვდრის გეშინიათ?

**მოშკოვი:**

მმმმე არრრრაფფფფერი დამიშავვვებია. მე ვცდ...

**სტალინი:**

( უხეშად აწყვეტინებს)

იმ თანხის პირობებში რასაც მე გიხდით, სხვა თქვენს ნაცვლად უფრო მობილიზებული იქნებოდა. თავს კარგად გრძნობთ?

**მოშკოვი:**

დიახ.

**სტალინი:**

მაშინ გამეცი კითხვაზე პასუხი. როდის გადავყავარ ამ მორგიდან. გვაქვს ალტერნატიული სივრცე?

**მოშკოვი:**

31-ში, ღამით.

**სტალინი:**

ვის დაევალა?

**მოშკოვი:**

ამხანაგ მჟავანაძეს. როგორც მითხრეს, ჯერ კიდევ ყოყმანობს.

**სტალინი:**

ვასომ ყველაზე უფრო მიერთგულა თუ საერთოდ შეიძლება ბელადს ერთგული თანაშემწე ყავდეს. ვიმედოვნებ, ყველაფერი კარგად ჩაივლის.

**მოშკოვი:**

კი ბატონო.

**სტალინი**

( ჩაის მოსვამს)

წადი. ვიძინებ.

**მოშკოვი:**

კი ბატონო. შუქები ჩავაქრო?

**სტალინი:**

არა ჯერ. წავიკითხავ. წადი.

**მოშკოვი:**

ღამე მშვიდობისა!

*გასვლისას ლენინის კუბოს გახედავს. დგას.*

 **მოშკოვი:**

ლენინი არ არის.

**სტალინი:**

ვიცი. ძილში მოვგუდე და გვამი გადავმალე.

*მოშკოვს ფეხები აუცახცახდება.*

**მოშკოვი:**

დამინდეთ, ამხანაგო სტალინ! სახლში ცოლი მელოდება, ორი შვილი, ყრუ-მუნჯი დედაც მყავს. უჩემოდ დაიხოცებიან.

*მოშკოვი უკან-უკან, გასასვლელისკენ იხევს.*

*უეცრად ლენინი გამოხტება.*

**ლენინი:**

ბუუუუუ!

*მოშკოვი შეხტება და გული მისდის.*

*ლენინი ისტერიულად იცინის. შუა სიცილი ხველებაში გადაეზრდება.*

**სტალინი:**

დეგენერატი!

*ჩაის მოსვამს*

( იჭყანება)

ყინულია!

*კუბოდან გადმოიხრება და ფინჯანს ბუკეტებთან დებს.*

*ლენინი მოშკოვთან მიდის, ეჭყანება.*

**სტალინი:**

*( თავისთვის)*

 მეცოდები: მე უნდა მიმადლოდე, შენი ჩანასახოვანი იმპერია სისტემად ვაქციე. ბუნებრივია არც მართვის დროს და არც ახლა გამოვრიცხავ იმ ფაქტს,რომ ძალაუფლება შიშის გარეშე რთულად მოსახელთებელია. თან ამხელა მასის მართვა ამათ მარტივი ჰგონიათ? არაკაცები. თავისი ჭკუით, ,,ბორჯომში’’ ვირთხის წამალი ჩამიყარეს, ბიოლოგიურად დამაუძლურეს, საკუთარ შარდში ვბანაობდი, თურმე. მე არ მახსოვს, სხვებმა მითხრეს. ჰაჰაჰაჰ. ნაბიჭვრები! ყველანი ნაბიჭვრები არიან! იდეალური სახელმწიფო დავუტოვე. კი ბატონო, ვაღიარებ, სისტემა გვამებზე დგას, სხვანაირად არ შეიძლება. მეც ამ სისტემის ნაწილი ვარ. არა, იმის თქმა კი არ მინდა, რომ ჩემ გამო დაიხვრიტა და გაუბედურდა ამდენი ადამიანი... არა, მე მონსტრი არ ვარ. მონსტრები ეგენი არიან. ეგ ნეხვით გატენილი კასრი, ეგ ანატომიური აბსურდი.

ყველაფერი ჩემთვის ისედაც ნათელია. მე ხომ სულელი არ ვარ. 2 წელიწადში ეტირა დედა შიშის და პროპაგანდის მეშვეობით შექმნილ სისტემას, მაგრამ ახლა სხვა რამ უფრო მაღელვებს: ამ ბოლო დროს რაღაც ვერ ვისვენებ. თავიდან კუბოს ბრალი იყო, მერე გავადიდებინე, ჩავწექი და მთელი ღამე ვიწრიალე. არადა, არ არის ეს ერთი ან ორი კვირის ამბავი. 3 წელია ეგრე ვარ. ხანდახან კი ვფიქრობ, უარს ვიტყვი ამ იდიოტურ თამაშზე, ავდგები და დედას უტირებ ამათ მეთქი, მაგრამ ღიირს? მიღირს საერთოდ ახალ რეალობაში ჩართვა? მე მგონი, ამათი მუდმივი პრობლემა ისაა,რომ დროის კონტექსტს აცდენილები არიან. მე მექანიზმივით აწყობილი, მათემატიკური სიზუსტით გაანგარიშებული იმპერია მქონდა, ახლა ესენი აღარ მართავენ- სიმულირებენ. ასე იქნება ხვალაც, ზეგაც, მუდმივად. (პაუზა) რაღაცნაირ უწონადობაში ვარ. დავმძიმდი. მგონი, არსებული რეალობის მიუღებლობის პრობლემა მაქვს, მაგრამ არამგონია საქმე ასე მარტივად იყოს.

**ლენინი:**

პარანოია გაქვს?

**სტალინი:**

შენგან განსხვავებით, არა. როცა გძინავს, სხვა გზა არ მაქვს.

**ლენინი:**

 მე რა ვაკეთო.

**სტალინი:**

წიგნი წაიკითხე.

**ლენინი:**

უარესად მეძინება.

**სტალინი**

( დაამთქანრებს)

 *თვის ბოლოს გავყავარ.*

*ლენინი კუბოში წვება.*

**ლენინი:**

მოგეცადა 1-2 წელი. შეგეჩვიე.

**სტალინი:**

(ირონიით)

ლოლა ჩამანაცვლებს. არ იღელვო.

**ლენინი:**

უთხარი ეგ ქალი გამომიცვალონ. ჯერ ხო ამაქოთა და მერე მის კანსაც დამპალი თევზის სუნი ასდის.

სტალინი დუმს.

**ლენინი:**

არ მოგენატრები?

**სტალინი:**

ნუ რომანტიზირებ. ასე სჯობს და შეეგუე. ხვალ მძიმე დღე მაქვს, ვიძინებ.

**ლენინი:**

კაი.

*გადაბრუნდება და იძინებს.*

*სიჩუმეა. ჩაფიქრებული სტალინი ჩიბუხს ეწევა.*

**მესამე სცენა.**

***ვასილ მჟავანაძის ბინა. საძინებელი***

***მჟავანაძე ლოგინში წევს და გაზეთს კითხულობს.***

***ოთახში ვიქტორია შემოდის, ხალათით. სახეალეწილია. ტყავისყდიანი ბლოკნოტი მოაქვს.***

**ვიქტორია:**

რა არის ეს, ვასულკი?

**მჟავანაძე:**

( შეშფოთდება)

მომეცი ეგ აქ.

**ვიქტორია:**

(კითხულობს)

*,, გუშინ, ყრილობის შემდეგ ვიკასთან ერთად ბანკეტზე წავედი. როგორი შარმიანი ბელადი გვყავსო- მითხრა სახეგაცისკროვნებულმა- როგორი დახვეწილი, გემოვნებიანი ინტელექტუალი. მეც დავეთანხმე.’’*

 (ირონიით)

 თუ გჯეროდა საერთოდ რასაც წერდი. როდის ვთქვი ეგ?

**მჟავანაძე:**

დაჯექი, ყველაფერს აგიხსნი. თან ახლა სხვა დროა. შეგვიძლია უკვე ამაზე საუბარი.

ვიქტორია ჯდება.

**მჟავანაძე:**

 ისე, ჩემს ნივთებში დაუკითხავად არ უნდა დაძვრებოდე. მეც მაქვს პირადი სივრცის უფლება.

**ვიქტორია:**

 ეგ რომ აქამდე არ მექნა, ვერც იმ წერილებს ვნახავდი და არც იმ სამი კახპის ამბავი მეცოდინებოდა. აბორტებიც ხო არ გაგახსენო?

**მჟავანაძე:**

არ გვინდა, რა. ჩვენ უკვ...

**ვიქტორია:**

**( უხეშად აწყვეტინებს)**

ჩემთვის, როგორც ქმარი, ნამდვილად არ ხარ ავტორიტეტი.

**მჟავანაძე**

(წყინს)

მადლობა. ამის დროა ახლა? ისედაც ნევროზი მაქვს.

**ვიქტორია:**

მოიცდის ნევროზი. გამარკვიე რა რვეულია ეს. ვკითხულობდი და თვალებს არ ვუჯერებდი. ყველაფერთან ერთად საშინლად უნიჭო მატყუარა ყოფილხარ.

**მჟავანაძე:**

სიმულაციაა

**ვიქტორია:**

ადამიანურად ამიხსენი.

**მჟავანაძე:**

ჩემი დღიურია ეგ. ოღონდ როგორც უკვე მიხვდი, თავიდან ბოლომდე ყალბი. როგორ ვტყუოდი ეგ უკვე სხვა საკითხია მაგრამ მე შემიძლია გითხრა რატომ ვაკეთებდი ამას, თანაც 10 წლის განმავლობაში. იმედია, გამიგებ. არც ერთი დღე ჩემს რეალურ ცხოვრებასთან თანხვედრაში არ იყო. ასე ვთქვათ, ახალი, ჩემგან განსხვავებული ორეული შევქმენი, სრული ფალსიფიკაცია.

**ვიქტორია:**

შეშლილი ხარ. 10 წელი არარსებულ ცხოვრებას აღწერდი?

**მჟავანაძე:**

მე კი არა- კონტექსტი იყო შეშლილი. ხან ვის იჭერდნენ-ხან ვის. სრულიად უდანაშაულო კოლეგები გამიქრეს, საკუთარ დაწესებულებაში. წარმოგიდგენია? ჰოდა, შიშები მქონდა. იძულებული ვიყავი ყალბი დღიური მეწარმოებინა. ვთქვათ, დავეჭირე, ხომ გადაჩიჩქნიდნენ შენსავით ყველაფერს? დღიურით მაინც შევძლებდი თავის გადარჩენას. საუბარში რაღაც სისულელეს დააბრეხვებ, ვთქვათ პოლიტიკურ ანეგდოტს და მერე მარტივია დაბეზღება, მაგრამ დღიურში საკუთარ თავს ხომ ვერ მოვატყუებდი, არა? ჩახედავდნენ- პატიოსანი კაცია- არ ილანძღება, პარტია უყვარს. მარტო ჩემზე კი არა- შენზეც ვიზრუნე, სხვათაშორის. ვერ წარმოიდგინე რა სიგიჟეა გამოგონილი ბიოგრაფიით ცხოვრება. გეფიცები, პარანოიის ზღვარზე ვიყავი.

**ვიქტორია:**

საცოდავო. შეგეძლო თავის დროზე გეთქვა.

**მჟავანაძე:**

არ შემეძლო, ვიკა. არა. იმ დროს შენ კი არა, საკუთარ თავსაც ვერ ვენდობოდი. 14 რვეული გავავსე. წარმოგიდგენია? მაგრამ შენ ჩემზე კარგად იცი- რა პირობებში ვცხოვრობდით. ახლა ნაკლები დაშინებაა. მართალია, ნიკიტა დებილია, მაგრამ ვერ მოატყუებ. (პაუზა) მე დამავალა სტალინის გამოსვენება. მამცირებს ქართველი რომ ვარ.

**ვიქტორია:**

სტალინი მკვდარია. გაიყვანე, არ გკიბენს.

**მჟავანაძე:**

მკვდარიც საშიშია, ვიკა. არ ვბოდავ, მართლა.

**ვიქტორია:**

სტრესებში ხარ, გადაიღალე. არ გინდა შვებულებაში გახვიდე?

**მჟავანაძე:**

კრემლის დავალებაა. მომხსნიან, გამაქრობენ.

**ვიქტორია:**

ჰოდა, მიხედე.

**მჟავანაძე:**

მთრგუნავს.

**ვიქტორია:**

 მაშინ უთხარი ხრუშჩოვს და მოასვენეთ ის კაცი მავზოლეუმში. რას დაათრევთ აქეთ-იქით.

**მჟავანაძე:**

სტალინი მოკვდა, მაგრამ იდეა ცოცხალია.

**ვიქტორია:**

რას ბოდავ, რა იდეა?

**მჟავანაძე:**

სისტემა, ვიკა, სისტემა. მარადიულია ეგ. თავით შეასკდი თუ გინდა-არ დაინგრევა. არ წვები? რთული დღე მაქვს.

**რეკავს ტელეფონი.**

**მჟავანაძე:**

მე ვუპასუხებ.

*დგება. გადის.*

პაუზა.

**ვიქტორია:**

(აგდებით)

პანიკიორი!

*შუქს აქრობს და იძინებს.*

**მეოთხე სცენა**

*1961 წლის 31 ოქტომბერი. ლენინის და სტალინის მავზოლეუმი. 23:41*

*შენობასთამ სამხედროები დგანან: 5-6 კაცი.*

*მავზოლეუმში კომენდანტი მოშკოვი შედის.*

**მოშკოვი**

სად ხართ, ვასილ პავლოვიჩ?

*სამხედროებს გახედავს*

აორთქლდა?

*სამხედროები მხრებს იჩეჩავენ*

*შემოდის მჟავანაძე.*

**მჟავანაძე:**

მოსაფსმელად ვიყავი.

**მოშკოვი**

ნერვიულობთ?

**მჟავანაძე**

ცხადია.

**მოშკოვი**

დამშვიდდით.

**მჟავანაძე:**

ვცდილობ.

**მოშკოვი:**

იცნობდით?

**მჟავანაძე**

რომელს?

**მოშკოვი**

ბელადს.

**მჟავანაძე**

მანდ ორი წევს, რომელზე მეკითხები.

**მოშკოვი**

სტალინზე.

**მჟავანაძე**

ჰო, კი. შორიდან.

( პალტოს ჯიბიდან პორტსიგარას ამოიღებს. გახსნის, მოუკიდებს)

**მოშკოვი:**

(პაუზა) დაბნეული მეჩვენებით. ფერი არ გადევთ.

პაუზა.

ხომ არ გადავდოთ?

**მჟავანაძე**

( აწრიალდება)

არა. კრემლი გაფრთხილებულია.

პაუზა.

მზად იყავით. ჩემს ნიშანზე ვიწყებთ.

*ისმის კრემლის საათის ხმა.*

**მეხუთე სცენა.**

***მავზოლეუმი. ლენინის და სტალინის მუმიები ერთმანეთის გვერდით ასვენია. ორივე კუბო ყვავილებშია ჩაფლული.***

***მჟავანაძე სტალინის კუბოსთან მიდის. დახედავს. მერე გასასვლელისკენ ბრუნდება.***

 ***უეცრად, კუბოდან სტალინი წამოიმართება***

**სტალინი:**

( იცინის)

რა განერვიულებს, ვასო! კი არ გიკბენ!

**მჟავანაძე**

( შოკშია. ენას ძლივს აბრუნებს)

ცოცხალი ხართ, ამხანაგო სტალინ?

**სტალინი**

ცოცხალი არა ხვიშტი. ბოდავ, ვასო? ექიმს გაესინჯე.

**მჟავანაძე**

მე... მე არ მესმის. ვერაფერი გავიგე.

**სტალინი**

რა ვერ გაიგე, შე ვირიშვილო! ხომ მელაპარაკები. რა მნიშვნელობა აქვს, ცოცხალი ვარ თუ მკვდარი.

**მჟავანაძე**

თქვენ ხომ... ( უჭირს აზრის ჩამოყალიბება, კვლავ შოკშია) თქვენ ხომ... ინსულტის შედეგად გარდაიცვალეთ. ბერიამ მითხრა ასე. სხვებმაც. რამდენიმე დღეში მალენკოვმაც დამირეკა, კანკალებდა.

**სტალინი**

 დებილი ხარ? მომწამლეს, ,,ბორჯომში’’ ვირთხის წამალი გამირიეს, იმ ჩათლახებმა. მომიშორეს. ვიცოდი, მალენკოვი რომ არ ივარგებდა...

**მჟავანაძე**

მალევე დადგა დღის წესრიგში პოლიტბიუროზე თქვენი შემცვლელის საკითხი.

**სტალინი**

ვიცი. იმ ნეხვმა გთხოვა ხომ ჩემი გამოსვენება?

**მჟავანაძე**

კი, თუმცა კატეგორიულ უარზე ვიყავი.

პაუზა.

ბოდიში, აზრს ვერ ვაყალიბებ. არ მჯერა რომ გელაპარაკებით.

**სტალინი**

( ჩიბუხს მოქაჩავს)

მოგიწევს.

**მჟავანაძე**

როგორ მოვიქცეთ?

**სტალინი**

უნდა გადამმალო

**მჟავანაძე**

სად?

**სტალინი**

მთაწმინდაზე, დედაჩემთან.

პაუზა.

ინერვიულონ. ფეხებსაც ვერ მომჭამენ.

**მჟავანაძე**

( შეშფოთდება)

დამიჭერენ, ამხანაგო სტალინ! ვრისკავთ!

**სტალინი**

დაგავიწყდა ვის ელაპარაკები?

**მჟავანაძე**

არა, რასაკვირველია.

**სტალინი**

ოღონდ ფრთხილად გამიტანეთ. არ მანჯღრიოთ . წნევები მაქვს.

**მჟავანაძე**

იმათ რა ვუთხრა? კომენდანტია გარეთ.

**სტალინი**

უთხარი, დაისვენოს. (პაუზა) ღონიერი ბიჭები გყავს?

**მჟავანაძე**

კი, რა ვიცი.

**სტალინი**

კი თუ არა? ამწევენ? მართალია, ყველა ორგანი ამომიღეს, მაგრამ წონა მაინც მაქვს.

**მჟავანაძე**

კი, კი. ნუ იღელვებთ.

**სტალინი**

( ჩიბუხს მოქაჩავს)

არ ვღელავ. გადი. დროა უკვე.

*მჟავანაძე დაბნეულია.*

**მჟავანაძე**

ლენინი რატომ არ ლაპარაკობს?

**სტალინი**

დაბერდა, ძილი არ ყოფნის. რომ ღვიძავს, მღლის.

**მჟავანაძე**

გვენატრებით, ამხანაგო სტალინ!

**სტალინი**

წადი, კაცო, საქმეს მიხედე. დამიბუჟდა ტანი.

*მჟავანაძე გადის.*

*სტალინი ჩიბუხს ეწევა.*

**სტალინი**

წავიდა.

*ლენინი თვალს ახელს. წამოდგება.*

**ლენინი**

( ბუზღუნით)

გღლი, არა?

**სტალინი**

ახლა შენთან კამათის დრო არ მაქვს. მივყავარ.

**ლენინი**

ვიცი, ვისმენდი. მტოვებ?

**სტალინი**

რა ცოლივით მელაპარაკები? აღარ შემიძლია ამათი ატანა. მე აბსოლუტურად უფუნქციო გავხდი ახალ რეალობაში. კონტექსტი გამომაცალეს, ძეგლები მოანგრიეს, ისტორიიდან ცდილობენ ჩემი პიროვნების ამოშლას, ფილმები დაასახიჩრეს, ყველგან გამაქრეს. პრაქტიკულად, მთავარი ცენზორი საკუთარი ცენზურის მსხვერპლი გახდა. ჰაჰაჰაჰ. გავიცინეთ. გვეყო. მივდივარ. ფეხებსაც ვერ მომჭამენ. მართალია, აბსოლუტურად განსხვავებულ რეალობაში ავღმოჩნდით, თუმცა აქვე იმასაც შეგახსენებ, რომ მე მუდმივად აქტუალური ვიქნები. შენ- არა.

**ლენინი**

ვერ გიტან.

**სტალინი**

ცხოვრების ბოლოს პერიოდში მეც ვერ გიტანდი. ადამიანს აღარ გავდი, ყელაფერს რომ თავი დავანებოთ. ყარდი.

**ლენინი**

( ზიზღით)

ის მეორე ცოლი როგორ გიტანდა, საერთოდ?

**სტალინი**

ჩემთან არც იწვა.

**ლენინი**

ანუ?

**სტალინი**

ორეული მყავდა. ათასი საქმეა. სტალინი კი ერთია.

**ლენინი**

ბრძანებებს ვინ გასცემდა?

**სტალინი**

მე.

**ლენინი**

რადიომიმართვა?

**სტალინი**

მონაცვლეობით.

**ლენინი**

გიჯერებდა?

**სტალინი**

რომელზე მეკითხები?

**ლენინი**

მოიცა, სხვა სტალინებიც იყვნენ?

**სტალინი**

კი

*ლენინი ჩაბჟირდება, თუმცა სიცილი ხველებაში გადაეზრდება.*

**სტალინი**

დაწექი, მოდიან.

**ლენინი**

(იცინის)

კურდღელივით გამრავლებულხარ,სოსო!

**სტალინი**

ჩშშშ!

*სტალინი წვება.*

*ისმის ნაბიჯების ხმა.*

*ლენინი მშვიდდება და წვება.*

პაუზა.

**მეექვსე სცენა.**

***თბილისი. მთაწმინდა. 1961 წლის ნოემბერი. ბნელა.***

***ოთხ სამხედროს სტალინის კუბო მოაქვს. მჟავანაძეც აქვეა, სტალინის დედის საფლავთან ჩერდება. მძიმედ სუნთქავს.***

**სტალინი** ( მოგუდულად ლაპარაკობს, კუბოს მიღმა)

დამსვით, თავბრუ დამეხვა.

კუბოს სტალინის დედის საფლავთან ფრთხილად დებენ.

**მჟავანაძე**

კარგად ხართ?

**სტალინი**

ფეხსაცმელი მიჭერს. ერთი ზომით დიდი ვერ იშოვე? გადამრევთ მე თქვენ.

**მჟავანაძე**

ვჩქარობდით, ამხანაგო სტალინ!

**სტალინი**

გაუშვი ბიჭები.

მჟავანაძე თვალით ანიშნებს.

სამხედროები მიდიან.

**სტალინი**

მოვედი, დედაჩემო.

(პაუზა)

ვასო, აქ ხარ?

**მჟავანაძე**

თქვენს ბრძანებას ველოდები, ამხანაგო სტალინ!

**სტალინი**

ამოთხარე. დიდი მიწაა, სამ კაცს დაიტევს

(იცინის)

*მჟავანაძე მიწას თხრის. შიგადაშიგ ისვენებს, მძიმედ სუნთქავს.*

**სტალინი**

ჩქარა, ნუ გდიხარ კუნძივით! არ შეგვნიშნონ!

**მჟავანაძე**

დამიჭერენ, თქვენ რა გენაღვლებათ...

**სტალინი**

თხარე, ვასო, შთამომავლობა დაგაფასებს!

**მჟავანაძე**

ვთხრი, ამხანაგო სტალინ, ვთხრი!

*მჟავანაძე თხრის.*

*ისმის ხმები-* ამხანაგო მჟავანაძე, აქ ხართ?

**მჟავანაძე:**

გისმენთ!

**სტალინი**

რა?

**მჟავანაძე**

მეგონა, მეძახდით.

**სტალინი**

რა გჭირს? სმენითი ჰალუცინაციები დაგეწყო?

**მჟავანაძე**

ბოდიში, მაგრამ მოლაპარაკე სტალინს ვმარხავ. სრულ ჭკუაზე უნდა ვიყო?

**სტალინი**

საქმე, ვასო, საქმე.

**მჟავანაძე**

მგონი, საკმარისია. შევამოწმო?

**სტალინი**

მიდი.

*მჟავანაძე კუბოს შემოვლისას სრიალდება და სტალინისთვის გათხრილ სამარეში ვარდება.*

*ბნელდება.*

**მეშვიდე სცენა**

***1961 წლის 31 ოქტომბერი. ლენინის და სტალინის მავზოლეუმი.***

***სტალინის კუბოსთან გაშხლართულ მჟავანაძეს კომენდანტი მოშკოვი ანჯღრევს.***

***მჟავანაძე თვალს ახელს.***

**მოშკოვი:**

კარგად ხართ? შეგვაშინეთ.

**მჟავანაძე**

რა მოხდა?

**მოშკოვი**

აქ გნახეთ, უგონოდ. ორნი ექიმის მოსაყვანად გავუშვი. წამოდგომას შეძლებთ?

**მჟავანაძე**

( ზიზღით)

ინვალიდი კი არ ვარ

*მჟავანაძე დგება. პალტოს იფერთხავს.*

*მჟავანაძე ინსტინქტურად სტალინის კუბოს გახედავს.*

**მჟავანაძე**

დაგვაბრუნეს, ამხანაგო სტალინ!

**მოშკოვი**

უკაცრავად, ვის ელაპარაკებით?

**მჟავანაძე**

 სტალინს.

**მოშკოვი**

მომესმა?

**მჟავანაძე:**

საქმეზე გადავიდეთ, ამხანაგო მოშკოვ, საქმეზე. სადაცაა დაგვათენდება. წადით, ბიჭებს დაუძახეთ.

მოშკოვი გადის.

**მჟავანაძე**

(ოფლს იწმენდს)

კოშმარი ყოფილა.

*გასასვლელისკენ მიდის.*

*სტალინი თვალს ახელს. წამოდგება.*

**სტალინი**

( იცინის)

მარტო მტოვებ, შე ვირიშვილო?

*მჟავანაძე ძირს იშხლართება*

**მერვე სცენა**

***ფსიქიატრის კაბინეტი. მაგიდასთან შუა ხნის ასაკის ფსიქიატრი ზის. მაგიდის მეორე მხარეს- მჟავანაძე.***

**ფსიქიატრი:**

განაგრძეთ.

**მჟავანაძე:**

რაც გამახსენდა ყველაფერი მოვყევი, მაგრამ უცნაურად მიყურებთ. ჩემი არ გჯერათ?

**ფსიქიატრი:**

თქვენი აზრით, რამდენად ლოგიკურია მკვდართან დიალოგი.

*მჟავანაძე დუმს.*

**ფსიქიატრი:**

მიპასუხეთ.

*მჟავანაძე დუმს.*

**ფსიქიატრი:**

ვცდილობ, გაგიგოთ. თქვენ კი არ მეხმარებით. ასე როგორ შეიძლება.

**მჟავანაძე:**

მე მას რეალურად ველაპარაკე. ცოცხალია.

**ფსიქიატრი:**

ვინ? ნუ გადამრევთ, კაცო.

**მჟავანაძე:**

ორივე.

**ფსიქიატრი:**

მოიცა, მოიცა, თქვენ არაფერი გითქვამთ ლენინთან დაკავშირებით. მასაც ესაუბრეთ?

**მჟავანაძე:**

არა, უბრალოდ სტალინმა მითხრა-ძინავსო.

**ფსიქიატრი:**

(ჩურჩულით)

სტალინი 1953 წელს გარდაიცვალა.

**მჟავანაძე**:

ვიცი. უფრო სწორად, აქამდე მეც მასე მეგონა.

(ჩურჩულით)

ცოცხალია, ისევ ჩვენით მანიპულირებს. აღარ შემიძლია. დამიჯერეთ, გთხოვთ, თორემ ფანჯრიდან გადავხტები.

**ფსიქიატრი:**

( იცინის)

პირველი სართულია.

**მჟავანაძე:**

 ყელს გამოვიჭრი.

**ფსიქიატრი:**

აქ ბასრი საგნები არ გვაქვს.

**მჟავანაძე:**

არც ჩანგალი?

**ფსიქიატრი:**

არა.

**მჟავანაძე:**

აბა, ხორცი კოვზით ვჭამო?

**ფსიქიატრი:**

უკაცრავად, სანატორიუმში კი არ ვართ. აქ სპეციალურად განსაზღვრული რაციონია.

**მჟავანაძე:**

რას ეძახით თქვენ განსაზღვრულ რაციონს: ფაფებს და წყალწყალა სუპს? რომ ვიხსენებ გულძმარვა მეწყება.

**ფსიქიატრი:**

დამშვიდდით. ყველას იდენტური საკვები აქვს.

**მჟავანაძე:**

მე ყველა არ ვარ!

პაუზა.

შეიძლება წავიდე?

**ფსიქიატრი:**

პალატაში კი. სახლში- ჯერჯერობით- არა.

**მჟავანაძე:**

როდის გამიშვებთ სახლში? მილიონი საქმე მაქვს, თან აქ ისეთ ნაგავს მაჭმევთ, დღეში ცხრაჯერ გავდივარ კუჭში. აღარ შემიძლია, უნიტაზზე მეყვინთება უკვე.

**ფსიქიატრი:**

ცხრაჯერ?

**მჟავანაძე:**

რა იყო, მართლა კი არ ვითვლი.

პაუზა.

მგონი, გარკვევით ვიკითხე - როდის გამიშვებთ სახლში?

**ფსიქიატრი:**

ეგ თქვენზეა დამოკიდებული და თერაპიის ხანგრძლივობაზე. ჩვენთან უნდა ითანამშრომლოთ.

**მჟავანაძე:**

არ ვარ მე გიჟი. მენდეთ!

გადის.

**ხანგრძლივი პაუზა**

**ფსიქიატრი:**

არის აქ ვინმე ნორმალური?

 ფარდა